Για πρώτη φορά το Φεστιβάλ Κινηματογράφου Θεσσαλονίκης (ΦΚΘ) διευκολύνει την πρόσβαση σε άτομα με κάθε είδους αναπηρία. Πέρα από τις αλλαγές στις εγκαταστάσεις, όπως ράμπες στις αίθουσες προβολών και προσθήκη τουαλετών για ανάπηρους, εισάγονται δύο σημαντικές καινοτομίες: 17 ταινίες θα προβληθούν συνοδευόμενες από υπότιτλους για κωφούς και βαρήκοους και σε 2 κλασσικές ταινίες θα παρέχεται ηχητική περιγραφή για τυφλούς.

Η ακουστική μετάδοση εφευρέθηκε από την Δρ. Margaret Pfanstiehl και τον σύζυγό της το 1981. Για την σύλληψη αυτής της ιδέας η Margaret τιμήθηκε με αρκετά βραβεία. Στην Ελλάδα η πρώτη προβολή με ακουστική περιγραφή για άτομα με προβλήματα όρασης πραγματοποιήθηκε το 2015 στα πλαίσια του 5ου Athens Open Air Film Festival. Η ταινία που επιλέχθηκε ήταν η «Μικρά Αγγλία» του Παντελή Βούλγαρη. Τι κοινό είχε το φεστιβάλ αυτό με το 57ο ΦΚΘ; Τη συνεργασία με την Κίνηση Καλλιτεχνών με Αναπηρία.

Έπειτα από πρωτοβουλία του διευθυντή Ορέστη Ανδρεαδάκη και την χορηγία του ιδρύματος Ωνάση, η Κίνηση Καλλιτεχνών με Αναπηρία μεταφέρει στο ΦΚΘ των αγώνα της υπέρ της προσβασιμότητας, όχι μόνο στον χώρο, αλλά και στην τέχνη. Οι ταινίες που θα προβληθούν με ηχητική μετάδοση είναι ο «Δράκος» του Νίκου Κούνδουρου (12/11/1016 στις 13:00 στο Ολύμπιον) και το «Μια ζωή την έχουμε» του Γιώργου Τζαβέλλα (04/11/2016 στις 17:15 στο Ολύμπιον). Το ΦΚΘ θα διανείμει το ηχητικό υλικό σε όλους τους παραβρισκόμενους παραγωγούς δωρεάν, ώστε να μπορεί να χρησιμοποιηθεί και σε άλλες προβολές μετά το πέρας του φεστιβάλ.

Την ίδια κατεύθυνση ακολουθεί και το πρόγραμμα του φεστιβάλ, το οποίο είναι διαθέσιμο και σε γραφή Braille. Επιπλέον στις τελετές έναρξης και λήξης θα υπάρχει μέριμνα για μετάδοση στη Νοηματική Γλώσσα. Τέλος, οι εθελοντές που θα εργάζονται σε χώρους υποδοχής και στις αίθουσες προβολών πέρασαν από ειδικό σεμινάριο σχετικά με την εξυπηρέτηση των επισκεπτών με αναπηρία. Συνολικά το ΦΚΘ κάνει φέτος μια δυναμική στροφή προς την ανάπτυξη ενός ενισχυμένου κοινωνικού προσώπου.

Οι ταινίες που θα προβληθούν με υπότιτλους για κωφούς και βαρήκοους στο 57ο ΦΚΘ:

ΑΓΑΠΗ, ΑΓΑΠΗ, ΑΓΑΠΗ του Κώστα Ζάππα

ΝΟΤΙΑΣ του Τάσσου Μπουλμέτη

ΤΟ ΑΓΟΡΙ ΣΤΗ ΓΕΦΥΡΑ του Πέτρου Χαραλάμπους

ΚΑΥΣΗ του Στράτου Τζίτζη

ΡΙΣΑΛΤΟ του Βασίλη Βαφέα

Η ΠΟΛΗ ΤΗΣ ΣΙΩΠΗΣ της Άντζελα Ισμαήλου

ΑΦΤΕΡΛΩΒ του Στέργιου Πάσχου

ΕΥΤΥΧΙΑ του Χρήστου Πυθαρά

ΟΝΤΩΣ ΦΙΛΙΟΥΝΤΑΙ? του Γιάννη Κορρέ

PARK της Σοφίας Εξάρχου

ΠΕΤΡΟ ΝΟΥΛΑ του Κάρολου Ζωναρά

ΟΥΖΕΡΙ ΤΣΙΤΣΑΝΗΣ του Μανούσου Μανουσάκη

SHORT FUSE των Αντρέα Λαμπρόπουλου και Κωνσταντίνου Σκύφτα

ΚΟΙΝΟΣ ΤΟΠΟΣ της Πένυ Μπούσκα

ΞΑ- ΜΟΥ της Κλειώς Φανουράκη

NOCTURNE του Κωνσταντίνου Φραγκόπουλου

ΑΛΚΙΒΙΑΔΗΣ Ο ΑΤΙΘΑΣΟΣ ΜΑΘΗΤΗΣ ΤΟΥ ΣΩΚΡΑΤΗ του Δημήτρη Μακρή

Προσοχή! Οι σκύλοι-οδηγοί των τυφλών είναι επίσης ευπρόσδεκτοι στον κινηματογράφο.